送李端叔從定州先生辟
作者：晁補之
朝代：宋

paragraphs: 中山老帥巖廊姿，不用猶作諸侯師。
毛錐變化有風雨，餘事亦足疲羣兒。
龍門爭騖貨趨肆，求貨安知於此市。
百年用舍我何有，一語重輕人取是。
李君懷璞世又嗤，世人不寶公收之，乃知士固伸所知。
黄金鑄作鍾子期，不如晏子共一時。
時平關鍵一臂持，於何用此賓主爲。
鞭長未可施馬腹，要以高名讋殊俗。
應戴接䍦携葛彊，笑談過市人隘坊。
勿憶平山如峴首，它日我名同不朽。
有年公昔但吟詩，無事君今姑飲酒。
只憂我似蠹書魚，無復驤首鳴鹽車。
一麾儻許從方伯，要著韎韋親丈席。
登臨相與看劉公，長嘯犬羊空漠北。